钦定古今图书集成/明伦汇编/官常典/第459卷 > 周𤣱
## 钦定古今图书集成/明伦汇编/官常典/第459卷 > 周𤣱

按《晋书周处传》：“处子𤣱、札并知名。𤣱字宣佩，彊毅沉
断有父风，而文学不及，闭门洁己，不妄交游，士友咸
望风敬惮焉，故名重一方。弱冠，州郡命，不就。刺史初
到，召为别驾从事，虚己备礼，方始应命。累荐名宰府，
举秀才，除议郎。太安初，妖贼张昌、丘沈等聚众于江
夏，百姓从之如归。惠帝使监军华宏讨之，败于障山。”
昌等浸盛，杀平南将军羊伊、镇南大将军新野王歆
等，所在覆没。昌别率封云攻徐州，石冰攻扬州，刺史
陈徽出奔。冰遂略有扬土。𤣱密欲讨冰，潜结前南平
内史王矩，共推吴兴太守顾秘都督扬州九郡军事。
及江东人士同起义兵，斩冰所置吴兴太守区山及
诸长史。冰遣其将羌毒领数万人距𤣱，𤣱临阵斩毒。
时右将军陈敏自广陵率众助𤣱，斩冰，别率赵于
芜湖，因与𤣱俱前，攻冰于建康。冰北走，投封云，云司
马张统斩云冰以降，徐扬并平，𤣱不言功，当散众还
家。陈敏反于扬州，以𤣱为安丰太守，加四品将军。𤣱
称疾不行，密遣使告镇东将军刘准，令发兵临江，已
为内应，剪发为信。准在寿春，遣督护衡彦率众而东。
时敏弟昶为广武将军、历阳内史，以吴兴钱广为司
马。𤣱密讽广杀昶，𤣱与顾荣、甘卓等以兵攻敏。敏众
奔溃，单马北走，获之于江乘界，斩之于建康，夷三族。
东海王越闻其名，召为参军，诏补尚书郎、散骑郎，并
不行。元帝初镇江左，以𤣱为仓曹属。初，吴兴人钱㻅
亦起义兵讨陈敏，越命为建武将军，使率其属会于
京都。㻅至广陵，闻刘聪逼洛阳，畏懦不敢进。帝促以
军期，㻅乃谋反。时王敦迁尚书，当应征，与㻅俱西。㻅
阴欲杀敦，藉以举事。敦闻之，奔告帝。㻅遂杀度支校尉陈丰，焚烧邸阁。自号“平西大将军”、八州都督，劫孙
皓子充，立为吴王。既而杀之，来寇𤣱县。帝遣将军郭
逸、都尉朱典等讨之，并以兵少未敢前。𤣱复率合乡
里义众，与逸等俱进讨㻅，斩之，传首于建康。𤣱三定
江南，开复王略。帝嘉其勋，以𤣱行建威将军、吴兴太
守，封乌程县侯。吴兴寇乱之后，百姓饥馑，盗贼公行，
𤣱甚有威惠，百姓敬爱之，期年之间，境内宁谧。帝以
𤣱频兴义兵，勋诚并茂，乃以阳羡及长城之西乡、丹
阳之永世别为义兴郡，以彰其功焉。𤣱宗族强盛，人
情所归，帝疑惮之。于时，中州人士佐佑王业，而𤣱自
以为不得调，内怀怨望，复为刁协轻之，耻恚愈甚。时
镇东将军、祭酒东莱王恢亦为周𫖮所侮，乃与𤣱阴
谋诛诸执政，推𤣱及戴若思与诸南士共奉帝以经
纬世事。先是，流人帅夏铁等寓于淮、泗，恢阴书与铁
令起兵，己当与𤣱以三吴应之。建兴初，铁已聚众数
百人，临淮太守蔡豹斩铁以闻。恢闻铁死，惧罪奔于
𤣱，𤣱杀之，埋于豕牢。帝闻而秘之，召𤣱为镇东司马，
未到，复改授建武将军、南郡太守。𤣱既南行，至芜湖，
又下令曰：“𤣱奕世忠烈，义诚显著，孤所钦喜。今以为
军谘祭酒，将军如故，进爵为公，禄秩僚属，一同开国
之例。”𤣱忿于回易，又知其谋泄，遂忧愤发背而卒，时
年五十六。将卒，谓子勰曰：“杀我者诸伧子能复之，乃
吾子也。”吴人谓中州人曰“伧”，故云耳。赠辅国将军，谥
曰忠烈。子勰嗣。